Нишава
Нишава () е река в България (Софийска област – община Годеч и община Драгоман) и Сърбия (Пиротски окръг и Нишавски окръг), десен приток на река Южна Морава (Българска Морава). Дължината ѝ е 218 km, от които в България 40 km. Средният годишен отток при Калотина е 1,80 m³/s.

Географска характеристика

Извор, течение устие 
Река Нишава извира на около 1100 m югоизточно от връх Ком в Берковската планина, на 1740 m н.в., под името Гинска река, поради което често (предимно в Сърбия) се смята, че Нишава води началото си едва след сливането на река Гинска с река Ерма, на сръбска територия, край село Суково. Според трета версия за изворите на реката, възприета от някои пътешественици в миналото, нейно начало е река Йежевица, която извира недалеч от Драгоман.

На  Гинска река завива на запад, след около 5 км достига сливането си с река Зли дол. Река Нишава преминава през Годечката котловина, между селата Разбоище и Калотина образува дълбок пролом, след което навлиза в сръбска територия. Останалите 151 km Нишава тече в северозападна посока, като преминава през Царибродското и Пиротското поле, където в нея се вливат реките Ерма и Темска (Височица). След района на Бела паланка тя образува внушителната Сичевска клисура (дължина 17 km, дълбочина 350 – 400 m). В Сърбия Нишава преминава през градовете Цариброд, Пирот, Бела паланка, Нишка баня и Ниш и на около 10 km след Ниш се влива отдясно в река Южна Морава.

Водосборен басейн, притоци 
Общият водосборен басейн на реката обхваща площ от 3950 km2, от които в България са 1237 km2, а в Сърбия – останалите 2713 km2. В България водосборният басейн на Нишава обхваща северозападните части на Софийска област и северните части на Пернишка област. Границите на водосборния басейн на реката са следните: на север, североизток и изток – с водосборните басейни на реките Топоничка (десен приток на Южна Морава) и Тимок, Огоста и Искър (десни притоци на Дунав), на юг – с водосборния басейн на река Струма (от басейна на Егейско море), на югозапад – с водосборния басейн на река Южна Морава (дясна съставяща на Велика Морава).
Основните притоци на реката са: → ляв приток, ← десен приток

 → Шумска река
 ← Забърдска река
 → Аракул
 → Ежовица
 → Габерска река 36 km
 → Ерма 74 km
 ← Темска (Височица) 71 km
 → Цървена река
 → Коритница
 → Кутинска река ок. 40 km
 → Габровичка река

Хидроложки показатели 
Средният многогодишен отток на реката при с. Калотина е 1,8 m3/s, а в устието – 104 m3/s. Пълноводието на Нишава е през месеците март – юни, а маловодието юли – октомври.

Селища, стопанско значение 
В България: с. Гинци, град Годеч, с. Туден, с. Беренде, с. Беренде извор, с. Калотина.

В Сърбия: градовете Цариброд (Димитровград), Пирот, Бела паланка, Нишка баня, Ниш.

По протежение на най-горното течение на реката (около 7 km) преминава път № 81 София – Берковица – Монтана – Лом, а от българо-сръбската граница до устието на Нишава при Ниш – европейски път Е-80 (около 110 km).

На българска територия водите на реката се използват главно за напояване, а на сръбска територия и за производство на електроенергия – ВЕЦ „Сичево" и „Островица".

Вижте също 
 Списък на реките в България
 Списък на реките в България по водосборни басейни
 Списък на реките в България по дължина
 Списък на реките в Европа (водосборен басейн на Атлантическия океан)
 Списък на реките в Сърбия

Топографска карта

Галерия

Бележки

Източници 

 Мичев, Н., Ц. Михайлов, И. Вапцаров и Св. Кираджиев. Географски речник на България. София, 1980, стр. 336.
 Реки в България

Поморавие
Реки в Софийска област
Реки в Сърбия
Ниш
Водосборен басейн на Южна Морава